
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

Pl-x 578/2010


AVIZ

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii, trimisă cu adresa nr. Pl-x 578 din 9 noiembrie 2010, înregistrată cu nr.31/942 din 11 noiembrie 2010. 
Propunerea legislativă a fost respinsă de Senat în şedinţa din 11 octombrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare completarea Legii nr.95/2006 privind reforma în domeniul sănătăţii, intervenţiile legislative vizând acordarea unui prim ajutor calificat eficient, într-un timp cât mai redus posibil, prin asigurarea unui număr suficient de ambulanţe disponibile.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1587 din 21 iunie 2010, care nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.366 din 6 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii nr.95/2006 privind reforma în domeniul sănătăţii, întrucât aplicarea măsurilor propuse prin această iniţiativă legislativă ar crea dificultăţi semnificative, atât pentru bugetul Ministerului Sănătăţii privind achiziţia de ambulanţe de tip B şi C, cât şi pentru bugetul Fondului Naţional Unic de Asigurări Sociale de Sănătate în sensul creşterii cheltuielilor pentru întreţinerea ambulanţelor şi a cheltuielilor de personal privind creşterea tarifelor/solicitare şi a tarifelor/km.
Iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.

În acelaşi sens, art.15 alin.(1) din Legea nr.500/2002 privind finanţele publice, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării, propunerea legislativă face parte din categoria legilor ordinare.

                       PREŞEDINTE,                          
       SECRETAR,

                         Daniel Buda                                    Gabriel Andronache
Consilier parlamentar,

Rodica Penescu

